
Valós idejű pontfelhő-feldolgozó és önvezető szoftver fejlesztése

Az önvezető járművek egy rendkívül gyorsan fejlődő iparág és kutatási terület, ami a
közlekedés jövőjének felettébb ígéretes alternatívája. Jelenleg is számos kutatás és fejlesztés
folyik a teljes önvezetés elérésének érdekében. A kamerák és műholdas helymeghatározás
mellett az önvezető autók egyik kulcs érzékelőjévé fejlődhet a lézeres letapogatás (LiDAR),
amely az autó környezetében lévő személyek és tárgyak térbeli detektálását teszi lehetővé.
A kutatásom során egy integrált valós idejű pontfelhő-feldolgozó és részleges önvezetést
megvalósító algoritmus és szoftver fejlesztését tűztem ki célul. A rendszer alkalmas
járművekre szerelt lézeres letapogatókból származó pontfelhők feldolgozására, ezek alapján
egy jármű irányítására, beleértve a kormányzást, megállást és elindulást.
A rendszer első komponense a pontfelhő kiszolgáló modul, melynek célja az autóra szerelt
lézeres letapogató szimulálása. A modul nagyméretű pontfelhő állományok betöltését,
indexelését, majd pozíció és irány alapú térbeli lekérdezését valósítja meg.
A második modul feladata az autó környezetében lévő pontfelhő lekérdezése, a pontfelhőre
domborzatmodell illesztése, és a modell feletti tereptárgyak voxeles detektálása, amelyek
alapján az autót irányító parancsok kiadhatók.
A harmadik modul két részből áll: egy valós közlekedési helyzeteket megoldó,
paraméterezhető virtuális oktatóból és az oktatótól megerősítéses tanulással tanuló önvezető
modulból. Ez a páros képes felgyorsítani a tanulási folyamatot, az önvezetőt több közlekedési
helyzet hatékonyabb felismerésére és kezelésére teszi alkalmassá.
A szoftver negyedik komponense egy háromdimenziós megjelenítő. Ez valós időben mutatja
az autót körülvevő pontfelhőt, felületmodellt, és a tereptárgyakat.
A fejlesztés során új és továbbfejlesztett eljárásokat hoztam létre, mint térbeli indexelés,
pontfelhő-lekérdezés, felület- és objektumkinyerő algoritmusok, virtuális oktató és
megerősítéses tanulás alapú önvezető modul. Bízom benne, hogy a szoftverben megvalósított
innovációkkal hozzájárulhatok az önvezető jármű és mobilitási kutatásokhoz



